Tutu loko a vulavula a nga tipfinyingi. Endla xivulwa xo twala hi ritofularha a rito leri tikisiweke exivulweni xo twala. Ndzi nge vuli leswaku Mabasa u pfukile mpundzu wolowo. A a ta pfukisa ku yini loko a nga helangi hi ku etlela xana U lo tlakuka emubedweni wakwe. U fambe hi ku nonoka a ya yima efasitereni. U ri pfurile. A pfumelela moya lowuntshwa wo hlantsweka ku nghena wu hlongola lowu a wu n'wi yivele vurhongo. U yime a languta siku lerintshwa leri a ri ri karhi ri tsuvuka evuxeni. A ri xa hi ku nonoka ka ntolovelo, ri sasekise matilo hi muhlovo wo tshwuka. A a nga ta ri sivela. A ri tikomba ri ta va siku lerinene eka lavo tala. Yena n'winyi a a nga tivoni a ta va na siku lerinene. Siku rakwe a ri nga tshuka ri helela eka maboboma ya mihloti leyi a yi ta halatiwa hi tinhlarimbya ta mahlo yakwe, loko vanhu vo fana na Zwane vo tshuka va kote ku hetisisa leswi a va swi kunguhatile. A ri nga tshuka ri helele eku getseleni ka meno loko valala vakwe vo tiyisa leswaku vumundzuku byakwe byi thunyiwa erivaleni, exikarhi ka mintshungu leyikulu, na vamatiko va swiyimo swa le henhla. A ri nga tshuka ri helela eku nyumisiweni loku a ku ta hundzuka matimu ya xihlekiso emisaveni hinkwayo. A ku ta hlekisiwa hi yena hambi lomu swidakwa swi oxaka tinyama kona. A a nga tshuka a hundzuke xikombiso xa vumphunta lebyi nga riki ni mpimo. Leswi a swi fundziwe hi marhama ya siku leri a a ri mbhoni ya ku xa ka rona, a swi tiviwa hi rona ntsena. Kumbexana na valala vakwe a va swi tiva. A a ta vona hi swona?